Source: http://www.culture.gov.sk/vdoc/750/evidencia-predmetov-kulturnej-hodnoty-vo-vlastnictve-alebo-v-drzbe-predajcov-predmetov-kulturnej-28b.html
Timestamp: 2018-08-19 19:27:41+00:00
Document Index: 12165369

Matched Legal Cases: ['čl. 10', '§ 7', '§ 7', '§ 2', '§ 7', '§ 2', '§ 2']

Ministerstvo kultúry SR - Evidencie predmetov kultúrnej hodnoty
>> Home > Pôsobnosť ministerstva > Kultúrne dedičstvo > Evidencie predmetov kultúrnej hodnoty
Evidencia predmetov kultúrnej hodnoty vo vlastníctve alebo v držbe predajcov predmetov kultúrnej (napríklad starožitníctiev, aukčných spoločností)
Členské štáty Dohovoru o opatreniach na zákaz a zamedzenie nedovoleného dovozu, vývozu a prevodu vlastníctva kultúrnych statkov (vyhláška ministra zahraničných vecí č. 15/1980 Zb. (pdf, 120 kB)) sa zaviazali, že v záujme zabezpečenia ochrany predmetov kultúrnej hodnoty proti nedovolenému dovozu, vývozu a prevodu vlastníctva o. i. „výchovou, informovaním a bdelosťou obmedzia pohyb kultúrnych statkov nezákonne vyvezených z ktoréhokoľvek členského štátu tohto Dohovoru a spôsobom primeraným pre tú-ktorú krajinu budú dbať o to, aby starožitníci pod trestnými alebo administratívnymi sankciami viedli záznamy obsahujúce označenie pôvodu každého kultúrneho statku, meno a adresu dodávateľa, opis a cenu každého predaného statku a aby informovali nadobúdateľa kultúrneho statku o vývoznom zákaze, ktorému by statok mohol podliehať“. Dohovor bol prijatý 14. novembra 1970 v Paríži na 16. zasadaní generálnej konferencie Organizácie spojených národov pre výchovu, vedu a kultúru. Platnosť nadobudol 24. apríla 1972 a pre Československú socialistickú republiku 14. mája 1977.
V nadväznosti na ustanovenie čl. 10 písm. a) Dohovoru o opatreniach na zákaz a zamedzenie nedovoleného dovozu, vývozu a prevodu vlastníctva kultúrnych statkov bola zákonom č. 207/2009 Z. z. o podmienkach vývozu a dovozu predmetu kultúrnej hodnoty a o doplnení zákona č. 652/2004 Z. z. o orgánoch štátnej správy v colníctve a o zmene a doplnení niektorých zákonov v znení neskorších predpisov v znení neskorších predpisov (pdf, 234 kB) zavedená evidenčná povinnosť pre predajcov predmetov kultúrnej hodnoty, ktoré vlastnia alebo majú v držbe. Zámerom uvedenej právnej úpravy je identifikovať predmety kultúrnej hodnoty a obmedziť pohyb predmetov kultúrnej hodnoty, ktoré boli nezákonne vyvezené zo štátu pôvodu alebo z tretieho štátu alebo pochádzajú z trestnej činnosti.
Predmet kultúrnej hodnoty je pôvodný hmotný alebo duchovný doklad, ktorý má schopnosť priamo alebo sprostredkovane vypovedať o vývoji spoločnosti a má trvalý vedecký, historický, kultúrny alebo umelecký význam. Kategórie predmetov kultúrnej hodnoty nájdete tu Príloha č. 1 k zákonu č. 207/2009 Z. z. (odt, 11 kB).
Predajca predmetu kultúrnej hodnoty je osoba, ktorej predmetom podnikania alebo činnosti je obchodovanie s predmetom kultúrnej hodnoty (napr. starožitníctva, aukčné spoločnosti a pod.).
Dokladom o zaevidovaní predmetu kultúrnej hodnoty predajcom je evidenčný záznam na tzv. identifikačnej karte. Vzor tlačiva – identifikačnej karty – nájdete tu Príloha č. 6 k zákonu č. 207/2009 Z. z. (odt, 7 kB).
POVINNOSTI predajcu predmetu kultúrnej hodnoty podľa § 7 zákona č. 207/2009 Z. z.
Predajca, ktorého predmetom podnikania alebo činnosti je obchodovanie s predmetom kultúrnej hodnoty je povinný viesť Evidenciu predmetov kultúrnej hodnoty podľa § 7 zákona č. 207/2009 Z. z.
Predajca je povinný informovať nadobúdateľa predmetu kultúrnej hodnoty o povinnostiach vyplývajúcich z právnych predpisov, ktoré sa vzťahujú na vývoz predmetu kultúrnej hodnoty z colného územia Európskej únie podľa osobitného predpisu*) a na trvalý vývoz predmetu kultúrnej hodnoty z územia Slovenskej republiky v rámci colného územia Európskej únie podľa § 2 zákona č. 207/2009 Z. z.
*) Nariadenie Rady (ES) č. 116/2009 z 18. decembra 2008 o vývoze tovaru kultúrneho charakteru (kodifikované znenie) (Ú. v. EÚ L 39, 10. 2. 2009).Vykonávacie nariadenie Komisie (EÚ) č. 1081/2012 z 9. novembra 2012 k nariadeniu Rady (ES) č. 116/2009 o vývoze tovaru kultúrneho charakteru (kodifikované znenie) (Ú. v. EÚ L 324, 22. 11. 2012).
OPRÁVNENIE predajcu predmetu kultúrnej hodnoty podľa § 7 zákona č. 207/2009 Z. z.
Predajca môže požiadať Ministerstvo kultúry SR o predbežné vyjadrenie k možnosti trvalého vývozu predmetu kultúrnej hodnoty z územia Slovenskej republiky v rámci colného územia Európskej únie podľa § 2 zákona č. 207/2009 Z. z. Žiadosť musí obsahovať údaje o predmete kultúrnej hodnoty, ktorými sú najmä názov a stručný opis, autor alebo výrobca, technika a materiál, rozmery alebo hmotnosť, datovanie, identifikačné znaky, miesto pôvodu predmetu kultúrnej hodnoty a obrazový záznam predmetu kultúrnej hodnoty. Predbežné vyjadrenie ministerstva nenahrádza povolenie ministerstva podľa § 2 zákona č. 207/2009 Z. z.
(odbor múzeí, galérií a knižníc)
Tel.: + 421 2 20 482 415
aktualizované dňa 7. 6. 2016 / sekcia kultúrneho dedičstva